Thread:User talk:Fulup/Ur goulennig.../reply (4)

Me a gav din e c'hallimp dont a-benn un deiz bennak ya. Kalz omp aet war-roak abaoe an hañv. Un tamm nebeutoc'h a c'houlennoùt treiñ zo en Ofis er mare-mañ setu ez eus bet goulennet ouzh troerien zo reiñ an dorn amañ (Fohanno ha Gwenn-Ael). Sikour a raio. Ya, a bouez-tre e vo an dilennadeg a zeu evit hor yezh. Ret eo deomp en Ofis dont a-benn d'ober war-dro ar gartenn skol evit ar pezh a sell ouzh ar publik rak re nebeud a glasoù divyezhek a zigor evit gallout dont a-benn. An troer a ya war-raok, emañ enlinenn war hol lec'hienn dija met n'eo ket digor d'an dud evit ar mare. Diaes eo da seveniñ rak evit ma vefe talvoudus e rank bezan ennañ ar pep brasañ eus gerioù ar yezh gant ar stummoù deveret (kador, gador, c'hador, kadorioù, gadorioù, c'hadorioù ha kement zo); da c'houde empenn mab-den hag un urzhiataer n'eo ket tre ar memes tra hag ar pezh zo anat deomp n'eo ket anat tamm ebet d'un urzhiataer. Sell ur frazenn ken eeun ha "Yen eo" a c'hall talvezout c'est froid pe il est froid. Penaos lakaat un urzhiataer d'ober an dibab mat ? Evit poent n'eus ket tu. Penaos displegañ d'un urzhiataer e c'hall ar ger sant bezañ an anv-kadarn saint pe bezañ stumm trede gour ar verb santout en amzer-vremañ. Setu aze goulennoù a ranker respont dezho. Displegañ ha diskoulmañ pep tra a ranker evit an urzhiataer. Ne ra ket burzhudoù an urzhiataerioù, ne reont nemet adreiñ ar pezh zo bet programmet enno a-raok. Kalon vat dit. Mont a ran d'ar gêr bremañ.